OBEC Zemplínska Teplica
Okružná 340/2 076 64 Zemplínska Teplica

Obec Zemplínska Teplica v zmysle § 4 ods. (3) písm. c), § 6 a §11 ods. (4) písm. d), zákona
č. 369/1990 Zb. o obecnom zriadení v znení neskorších zmien a § 36 zákona č. 442/2002 o verejných vodovodoch a verejných kanalizáciách vydáva 

 
Všeobecne záväzné nariadenie obce
č. 2/2013

o  dočasnom obmedzení alebo o zákaze užívania pitnej vody v čase jej nedostatku a o spôsobe náhradného zásobovania vodou a náhradného odvádzania odpadových vôd

Návrh tohto všeobecne záväzného nariadenia (VZN)
Vyvesený na úradnej tabuli mesta dňa:                                                                     30. 9. 2013	
Zverejnený na internetovej stránke mesta dňa:                                                         30. 9. 2013 	
Dátum začiatku lehoty na pripomienkové konanie:                                                  30. 9. 2013	
Dátum ukončenia pripomienkového konania:                                                         15. 10. 2013	
Pripomienky zasielať:	
- Písomne na adresu: 
Obec Zemplínska Teplica, ul. Okružná 340/2,  076 64 Zemplínska Teplica	
- Elektronicky na adresu: zemplinskateplica@zemplinskateplica.sk	
Vyhodnotenie pripomienok k návrhu VZN bude uskutočnené dňa: 16. 10.  2013	

Schválené všeobecne záväzné nariadenie

Na rokovaní OZ obce dňa: 22. 10. 2013
Vyhlásené vyvesením na úradnej tabuli mesta dňa: 23. 10. 2013
VZN nadobúda účinnosť dňom: 7. 11. 2013

Všeobecne záväzné nariadenie
Obce Zemplínska Teplica

č. 2/2013

o dočasnom obmedzení alebo o zákaze užívania pitnej vody v čase jej nedostatku a o spôsobe náhradného zásobovania vodou a náhradného odvádzania odpadových vôd

         Obecné zastupiteľstvo v Zemplínskej Teplici na základe ustanovenia § 6 ods.1 zákona č. 369/1990 Zb. o obecnom zriadení v znení neskorších právnych predpisov a ustanovení § 36, písm. b) a c)  zákona NR SR č. 442/ 2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácií v sieťových odvetviach v znení neskorších predpisov sa uznieslo na tomto

všeobecne záväznom nariadení:

§ 1

Predmet úpravy

Toto všeobecne záväzné nariadenie (ďalej len „nariadenie“) upravuje:
a)	dočasné obmedzenie alebo zákaz užívania pitnej vody na iné účely, ak je to nevyhnutné na zabezpečenie zásobovania pitnou vodou v obci, v čase jej nedostatku, 
b)	spôsob náhradného zásobovania vodou a náhradného odvádzania odpadových vôd.
c)	normy potreby pitnej vody pre núdzové zásobovanie
d)	požiadavky na kvalitu pitnej vody pre núdzové zásobovanie

§ 2

Dočasné obmedzenie alebo zákaz užívania pitnej vody

1. Dočasne obmedziť alebo zakázať užívanie pitnej vody z verejného vodovodu na iné účely ako je zásobovanie obyvateľov pitnou vodou môže vyhlásiť starosta obce v mieste obvyklým spôsobom v dôsledku poklesu výdatnosti vodného zdroja, najmä vplyvom nepriaznivých klimatických podmienok, deštrukčnej činnosti na zariadeniach zásobovacieho systému a kontaminácie pitnej vody. Vo vyhlásení sa uvedie čas, od kedy platí obmedzenie alebo zákaz užívania pitnej vody z verejného vodovodu na iné účely ako je zásobovanie obyvateľov pitnou vodou.

2. V čase obmedzenia užívania pitnej vody na iné účely ako je zásobovanie obyvateľov pitnou vodou je zakázané počas dňa od 5.00 hod do 9.00 hod. a od 16.00 hod do 23.00 hod  používanie pitnej vody z verejného vodovodu na polievanie záhrad,  ihriska, verejných priestranstiev, polievanie hrobových miest na cintoríne, umývanie áut, napúšťanie bazénov a záhradných jazierok, stavebné účely a upratovanie. 

3. V čase  zákazu užívania pitnej vody na iné účely ako je zásobovanie obyvateľov pitnou vodou je zakázané celodenne, t.j. 24 hodín  používanie pitnej vody z verejného vodovodu na polievanie záhrad,  ihriska, verejných priestranstiev, polievanie hrobových miest na cintoríne, umývanie áut, napúšťanie bazénov a záhradných jazierok, stavebné účely a upratovanie. 

4. Dodávka pitnej vody a odvádzanie odpadových vôd verejnou kanalizáciou budú v plnom rozsahu obnovené bez meškania po odpadnutí dôvodov obmedzenia alebo zákazu užívania pitnej vody z verejného vodovodu na iné účely, ako je zásobovanie obyvateľov pitnou vodou. O obnovení dodávky pitnej vody a odvádzania odpadových vôd obec  informuje obyvateľov v mieste obvyklým spôsobom.

§ 3

Spôsob náhradného zásobovania pitnou vodou

1. Ak nemožno zabezpečiť dodávku pitnej vody verejným vodovodom, starosta obce v spolupráci s prevádzkovateľom verejného vodovodu zabezpečí dodávku pitnej vody náhradným zásobovaním pitnou vodou. Dodávka pitnej vody náhradným zásobovaním sa zabezpečuje rozvozom cisternami alebo inými prepravnými prostriedkami. V období núdzového zásobovania pitnou vodou sa prísne zakazuje používanie pitnej vody na iné účely.

2.  Odberné miesta, miesta a čas pristavenia cisterny s pitnou vodou oznámi obec v mieste obvyklým spôsobom.

3. Pri dodávke pitnej vody náhradným zásobovaním sa zabezpečuje dodávka pitnej vody v zníženom množstve. Minimálna potreba pitnej vody na núdzové zásobovanie pitnou vodou je 15 litrov na osobu denne, v mimoriadne nepriaznivých podmienkach 5 litrov na osobu denne, najviac na tri po sebe nasledujúce dni.

4. Dodávky úžitkovej vody na sociálne a hygienické účely budú zabezpečené z prírodných zdrojov, studne na Teplici, z obecných studní na Okružnej ulici pri dome č. 72, 107, 111, 120, 188, 194, ul. Na Soroške č. 23 za pomoci dobrovoľných hasičov.  

5. Zásobovateľ zodpovedá za to, že pri náhradnom zásobovaní pitnou vodou – cisternou nedôjde k zníženiu jej kvality, pričom voda musí spĺňať všetky podmienky na kvalitu pitnej vody.

§ 4

Spôsob náhradného odvádzania odpadových vôd a zneškodňovania obsahu žúmp

Ak nemožno zabezpečiť odvádzanie odpadových vôd do verejnej kanalizácie z dôvodu mimoriadnej udalosti (pri poruche na verejnej kanalizácii, pri ohrození zdravia ľudí alebo majetku, pri vykonávaní plánovaných opráv, údržbárskych a revíznych prác) starosta obce v spolupráci s prevádzkovateľom verejnej kanalizácie zabezpečí náhradné odvádzanie odpadových vôd. Náhradné odvádzanie odpadových vôd a zneškodňovanie obsahu žúmp sa zabezpečuje vývozom cisternami alebo inými prepravnými prostriedkami. 
§ 5

Práva a povinnosti odberateľov pitnej vody

Odberateľ pitnej vody - fyzická osoba, právnická osoba a fyzická osoba podnikateľ
a)	pri náhradnom zásobovaní pitnou vodou má právo na odber pitnej vody v stanovenom množstve (v zmysle § 3, ods. 3)
b)	je povinný v čase dočasného obmedzenia alebo zákazu užívania pitnej vody z verejného vodovodu na iné účely ako je zásobovanie obyvateľov pitnou vodou, hospodárne nakladať s pitnou vodou,
c)	je povinný dodržiavať pokyny starostu obce pri odoberaní pitnej vody na odbernom mieste.
d)	zodpovedá za kvalitu už odobratého množstva pitnej vody.

§ 6

Práva a povinnosti producentov odpadovej vody

Producent odpadovej vody - fyzická osoba, právnická osoba a fyzická osoba podnikateľ
a)	má právo v čase náhradného odvádzania odpadových vôd na náhradné odvádzanie odpadových vôd a ich zneškodňovanie, 
b)	je povinný oznámiť obecnému úradu potrebu náhradného odvedenia alebo zneškodnenia odpadových vôd.

§7

Sankcie 

1.	Kontrolu dodržiavania VZN je oprávnený vykonávať hlavný kontrolór obce, poverení zamestnanci Obecného úradu Zemplínska Teplica. 	
2.	Právnickej osobe alebo fyzickej osobe oprávnenej na podnikanie v zmysle §13 ods.9 písm. a) zákona č. 369/1990 Zb. o obecnom zriadení v znení neskorších predpisov môže obec za porušenie ustanovení tohto VZN uložiť pokutu až do výšky 6 638 €.	
3.	Fyzickej osobe v zmysle § 46 zákona č. 372/1990 Zb. o priestupkoch v znení neskorších predpisov môže byť za porušenie tohto VZN uložená pokuta do výšky 
33,19 €.	

§ 8

1. Všeobecne záväzné nariadenie obce  Zemplínska Teplica č. 2/2013 o dočasnom obmedzení alebo o zákaze užívania pitnej vody v čase jej nedostatku a o spôsobe náhradného zásobovania vodou a náhradného odvádzania odpadových vôd schválilo obecné zastupiteľstvo v Zemplínskej Teplici na svojom zasadnutí dňa 22. 10. 2013.  

2. Toto všeobecne záväzné nariadenie nadobúda účinnosť 15. dňom po jeho zverejnení na úradnej tabuli. 

								Mgr. Jozefína Uhaľová
                                                                                                     starostka obce